Art-kino  
javna ustanova u kulturi   
Krešimirova 2, Rijeka, Hrvatska

Tel.: 051 323 262  
e-mail: ured@art-kino.hr  
OIB: 12254758142  
MB: 2998050  
Transakcijski račun: 2360000-1102348678  
IBAN: HR2423600001102348678  
www.art-kino.org

Klasa: 400-01/24-02/1

Ur.br.: 2170-1-35-01-24-2

**GODIŠNJI IZVJEŠTAJ O IZVRŠENJU FINANCIJSKOG PLANA ZA 2023. g.**

Rijeka, 28.3.2024.

Ravnateljica

Slobodanka Mišković

**SAŽETAK DJELOKRUGA RADA ART-KINA**

Art-kino je javna ustanova čije je područje djelovanja filmska umjetnost i kultura. Osnovano je od strane Grada Rijeke 2008. godine, a status javne ustanove dobilo je 2013. godine. Ustanova trenutno broji 16 zaposlenih djelatnika programskog, tehničkog i administrativnog profila, a na godišnjoj razini producira oko 1000 javnih programa koje je proteklih 15 godina rada kina posjetilo više od 500 000 posjetitelja.

Glavna se programska djelatnost ustanove odvija u prostorima Art-kina Croatia (Krešimirova 2) i u Dječjoj kući (Ul. Viktora cara Emina 1A), dok je u svrhu dodatnog proširenja prostora za redovne i medijacijske programe u prosincu 2015. godine otvoreno Mini Art-kino, a za potrebe održavanja filmskih radionica za mlade i Art-kino Lab.

Pored toga što je promotor filmske kulture općenito, ustanova ima vrlo važnu ulogu platforme za razvoj i promociju riječke audiovizualne djelatnosti. Sveukupno gledajući Art-kino nije samo mjesto prikazivanja i gledanja filmova već i rasprave o njima, edukacije, komunikacije i istraživanja umjetnosti pokretnih slika. Također, posvećeno je razvoju novih generacija publike, kao i novim programima i praksama prezentacije i interpretacije filma. Zbog toga je 2016. godine pod okriljem Art-kina osnovana Specijalna filmska knjižnica Art-kinos brojnom knjižnom, časopisnom i audiovizualnom građom, a iste godine osnovana je i Kvarnerska filmska komisija, regionalni filmski ured koji pruža administrativnu, logističku, obrazovnu i stručnu podršku za domaću i stranu audiovizualnu produkciju.

Zasnovano na raznolikosti pristupa mediju filma, kino je svoje djelovanje usmjerilo u četiri glavna pravca, rad kojih obuhvaća: *filmski program*, *rad s djecom i mladima*, *obrazovne i medijacijske programe* te *podršku filmskoj produkciji*. Time se na jednom mjestu objedinilo prikazivačke, distribucijske i edukacijske funkcije. Art-kino svoju programsku koncepciju temelji na umjetničkoj značajnosti, svijesti o obrazovnoj ulozi kulturnih institucija, njihovoj odgovornosti za razvoj cjelovitog kulturnog polja u kojem djeluju te otvorenosti prema potrebama zajednice, a vrijednosti svog djelovanja na umjetničkoj izvrsnosti, otvorenosti, društvenoj odgovornosti, predanosti i integritetu te znanju.

Zbog svega navedenog, Art-kino je jedino mjesto u Rijeci čiji se filmski program sastoji od kombinacije kinotečnog programa te suvremene domaće, regionalne, europske i svjetske, uglavnom nezavisne, produkcije umjetničkog filma putem raznih ciklusa (autorskih, nacionalnih, tematskih…), filmskih premijera, prikazivanja baštinskih naslova, kultnih filmskih ostvarenja i gostovanja različitih filmskih festivala. Program obuhvaća igrane, animirane, dokumentarne, eksperimentalne te neprofesijske filmove duže i kraće forme, a nadopunjen je i čestim medijacijskim aktivnostima (razvoj medijske pismenosti, predavanja, diskusije, gostovanja filmskih umjetnika, predstavljanje publikacija, izložbe itd.), dok ključnu programsku inovaciju predstavlja povezivanje filma s drugim umjetnostima (film i novi mediji, kino-koncert). Također, u kinodvorani Dječje kuće, Art-kino ima jedino namjensko kino za djecu i mlade u Hrvatskoj gdje se održava program Škola u kinu, javni filmski program za djecu i obitelj te brojne radioničke aktivnosti koje djecu od najmanjih uzrasta potiču da vole, razumiju i stvaraju filmove.

Art-kino je član mreže Europa Cinemas, CICAE - Confédération Internationale des Cinémas d’Art et d’Essai, ECFA – European Children's Film Association te Hrvatske mreže neovisnih kinoprikazivača (Kino mreža).

**Obrazloženje godišnjeg izvještaja o izvršenju financijskog plana Art-kina za razdoblje 01.01. – 31.12.2023. g.**

Obrazloženje godišnjeg izvještaja o izvršenju financijskog plana sastoji se od obrazloženja općeg i posebnog dijela izvještaja o izvršenju financijskog plana. Obrazloženje općeg dijela izvještaja sadrži obrazloženje ostvarenja prihoda i rashoda i obrazloženje prenesenog viška. Obrazloženje posebnog dijela izvještaja sadrži obrazloženje izvršenja programa koje se daje kroz obrazloženje izvršenja aktivnosti i projekata zajedno s ciljevima koji su ostvareni provedbom programa i pokazateljima uspješnosti realizacije tih ciljeva. Sukladno Zakonu o proračunu članak 85., stavak 2. („Narodne novine“ broj 144/21) i Pravilniku o polugodišnjem i godišnjem izvještaju o izvršenju proračuna i financijskog plana, članak 46., stavak 2. („Narodne novine“ broj 85/2023), Art-kino u godišnjem izvještaju o izvršenju financijskog plana ima sljedeće posebne izvještaje: izvještaj o zaduživanju na domaćem i stranom tržištu novca i kapitala i izvještaj o stanju potraživanja i dospjelih obveza te o stanju potencijalnih obveza po osnovi sudskih sporova. Navedeni posebni izvještaji su na Obrascima 1, 2 i 3 te su sastavni dio ovoga izvještaja.

**Opis i cilj programa:**

Ustanova je osnovana radi obavljanja audiovizualnih i komplementarnih djelatnosti. Cilj je programa zadovoljenje kulturnih potreba stanovnika grada Rijeke na području audiovizualnih djelatnosti, uz povećanje standarda usluge u toj djelatnosti.

Djelatnosti Ustanove su: razvitak audiovizualnih i komplementarnih djelatnosti te promicanje audiovizualnog stvaralaštva i kulture, javno prikazivanje audiovizualnih djela, očuvanje vrijednosti nacionalne kinematografije, promicanje suvremenog hrvatskog filmskog stvaralaštva te nasljeđa hrvatske i svjetske filmske baštine na području filmske umjetnosti, zaštita audiovizualne baštine, uključujući kinotečnu djelatnost, poticanje produkcije audiovizualnih djela, organizacija domaćih i međunarodnih audiovizualnih programa i manifestacija, razvoj filmske pismenosti kod djece i mladih, proučavanje i kritičko vrednovanje audiovizualnih djelatnosti, organizacija i provedba programa stručnog i profesionalnog usavršavanja, kulturno-umjetničkih poduka, seminara, radionica, tribina, predavanja, konferencija i stručnih skupova u području kulture i audiovizualnih djelatnosti, nakladnička djelatnost, nabava knjižnične građe, osiguranje korištenja i posudbe knjižnične građe te protok informacija, organiziranje i koordiniranje stručnih i znanstvenih istraživanja u području audiovizualnih djelatnosti, aktivnosti i manifestacije usmjerene na povećanje dostupnosti, pristupa i sudjelovanja u kulturi, raznolikosti kulturnog sadržaja te suradnje s organizacijama civilnog društva u području audiovizualnih djelatnosti i kulture, domaća i međunarodna suradnja na području audiovizualnih djelatnosti i kulture te druge djelatnosti u kulturi sukladno posebnim propisima.

**Opći dio**





Ukupno ostvareni prihodi u 2023. godini ostvareni su u iznosu 707.201,74 eura ili 99,6 % godišnjeg plana, a ukupni rashodi u iznosu 760.344,53 eura ili 93% godišnjeg plana. Iz navedenog proizlazi da je u navedenom razdoblju ostvaren manjak prihoda u odnosu na rashode u iznosu 53.142,79 eura koji je pokriven viškom prethodnih razdoblja u iznosu 85.301,57 eura. Odlukama o raspodjeli rezultata poslovanja za 2022. godinu planirano je 107.670,00 eura, a potrošeno je 85.301,57 eura, odnosno 79% planiranog.

**Račun prihoda i rashoda**

**Prihodi**



Ustanova je trećim rebalansom za 2023. godinu za potrebe izvršavanja aktivnosti planirala ukupno 710.219,00 eura prihoda, a ostvareno je 707.201,74 eura odnosno 99,6% godišnjeg plana. U strukturi ostvarenih prihoda najveći udio imaju prihodi iz nadležnog proračuna sa 65%, slijede pomoći iz proračuna koji nam nije nadležan (Hrvatski audiovizualni centar i Primorsko-goranska županija) s udjelom od 15%, prihodi po posebnim propisima (prihodi od ulaznica) s udjelom 12,7% te prihodi od pruženih usluga i od donacija s udjelom od 7,3%.

Uspoređujući ostvarene prihode u 2023. godini s ostvarenjem prethodne godine, prihodi su veći za 120.928,50 eura odnosno za 20,6%.

Financijski plan uravnotežen je uključenjem 107.670,00 eura viška iz prethodnih godina. U razdoblju je utrošeno 85.301,57 eura viška.

**Pomoći proračunskim korisnicima iz proračuna koji im nije nadležan** odnose se na tekuće i kapitalne pomoći iz državnog proračuna i proračuna JLPRS. Pomoći su ostvarene u iznosu 106.579,04 eura ili 99,8% u odnosu na godišnji plan. U odnosu na ostvarenje iz 2022. godine ove su pomoći veće za 63,7% i rezultat su provođenja Javnog poziva za javne potrebe u kulturi od strane Ministarstva kulture i medija Republike Hrvatske, a u svrhu investicijskog programa vezanog za digitalizaciju kina i nabavu novog projektora.

**Prihodi po posebnim propisima** odnosno prihodi od ulaznica ostvareni su u iznosu 89.774,65 eura što je za 17,7% više od godišnjeg plana i 48,7% više od prihoda u istom razdoblju prošle godine. Prihodi od ulaznica su veći zbog razvoja i širenja djelatnosti Ustanove, kao i porasta posjeta publike, odnosno konačnog povratka publike u kina po završetku pandemije koronavirusa. U novoj smo kinodvorani u Dječjoj kući pokrenuli redovit i kontinuiran obiteljski filmski program, čime je povećan broj projekcija, a time i prihodi i rashodi.

**Prihodi od prodaje proizvoda i robe te pruženih usluga i prihodi od donacija** ostvareni su u iznosu 51.335,25 eura ili 36,8% više od godišnjeg plana. U odnosu na 2022. godinu prihodi su veći za 23,8%. Do povećanja ovih prihoda u 2023. godini je došlo temeljem partnerstva u provedbi projekta *Let's start from 0! / Krenimo od 0!* u sklopu natječaja *Collaborate to inovate* raspisanog od strane organizacije *Europa Cinemas* koja skrbi o gledanosti i cirkulaciji europskih filmskih naslova. Veći prihodi od pruženih usluga rezultat su povećanog broja radioničkih programa za djecu u Dječjoj kući, kao i drugih popratnih programa i aktivnosti. Hrvatsko društvo filmskih redatelje uplatilo je namjensku donaciju u iznosu 960 eura koja će se realizirati u 2024. godini.

**Prihodi iz nadležnog proračuna** ostvareni su u iznosu 459.512,79 eura ili 93,9% godišnjeg plana. U odnosu na 2022. godinu prihodi su veći za 9,6%.

**Rashodi**



Ukupni rashodi poslovanja planirani su u iznosu 817.889,00 eura, a ostvareni su u iznosu 760.344,53 eura ili 93% godišnjeg plana.

**Rashodi za zaposlene** planirani su u iznosu 334.102,00 eura, a ostvareni su u iznosu 323.982,36 eura ili 97% godišnjeg plana i odnose se na plaće, doprinose i ostale rashode za zaposlene. U odnosu na isto razdoblje prošle godine ostvarenje je veće za 6,1%.Plaće za redovan radveće su za 1,9% u odnosu na plaće prethodnog razdoblja, a odnose se na prosjek od 16 zaposlenih na osnovi stanja početkom i krajem razdoblja. U 2023. godini isplaćene su, uz redovan rad, i dvije jubilarne nagrade te potpora za bolovanje duže od 90 dana.

Plaće za prekovremeni rad odnose se na povećan broj sati rada vezan za projekcije u novoj kinodvorani te angažman oko festivala *Tobogan*. Ostali rashodi za zaposlene odnose se na materijalna prava zaposlenika koja proizlaze iz Pravilnika o radu (naprimjer, regres, dodatak za prehranu, božićnice, jubilarne nagrade i potpore).

**Materijalni rashodi** planirani su u iznosu 328.320,00 eura, a ostvareni su u iznosu 305.266,77 eura ili 93% godišnjeg plana. U odnosu na isto razdoblje prošle godine veći su za 18,3%, što je uvjetovano stalnim rastom cijena proizvoda i usluga, odnosno inflatornim pritiscima.

Materijalni rashodi odnose se na:

* rashode za materijal i energiju koji su u ostvareni u iznosu 33.423,61 eura
* rashode za usluge koji su ostvareni u iznosu 243.788,82 eura
* ostali nespomenuti rashodi koji su ostvareni u iznosu 7.833,68 eura
* naknade troškova zaposlenima koje su ostvarene u iznosu 15.308,22 eura
* naknade troškova osobama izvan radnog odnosa koje su ostvarene u iznosu 4.912,44 eura.

Rashodi za materijal i energiju u odnosu na 2022. godinu manji su za 11,9% što je većinom rezultat Vladine uredbe o otklanjanju poremećaja na domaćem tržištu energije koja je donesena u rujnu 2022. godine i od tada se mjere produžavaju.

Rashodi za usluge su, u odnosu na 2022. godinu, veći za 31,2%. Razlog je tome, pored povećane programske aktivnosti, i rast cijena usluga i rada. Uslijed toga, došlo je do porasta rashoda za intelektualne i osobne usluge (prikazivačka prava, autorski ugovori, ugovori o djelu, prijevodi, studentski rad), usluge promidžbe, komunalne usluge, usluge tekućeg i investicijskog održavanja te ostale usluge (grafičke usluge, usluge čišćenja, tehničke i osobne zaštite, usluge fotografiranja događaja i slično).

Naknade troškova zaposlenima ostvarene su u iznosu 15.308,22 eura i odnose se na naknade za prijevoz na posao i s posla, stručno usavršavanje zaposlenika, službena putovanja te ostale naknade troškova zaposlenima.

Naknade troškova osobama izvan radnog odnosa odnose se na troškove prijevoza i smještaja osoba koje nisu u radnom odnosu, a sudjelovale su u posebnim programima, filmskim premijerama, predstavljanjima baštinskih filmova i ciklusa, predstavljanjima knjiga, medijacijskim programima te radioničkim programima.

**Financijski rashodi** planirani su u iznosu 1.050,00 eura, a ostvareni su u iznosu 661,92 eura ili 63% godišnjeg plana. Financijski rashodi odnose se na troškove bankarskih usluga i usluga platnog prometa te na trošak tečajnih razlika.

**Rashodi za nabavu neproizvedene dugotrajne imovine** planirani su u iznosu 2.095,00 eura i ostvareni su u istom iznosu što je 100% godišnjeg plana. Odnose se na ulaganja na tuđoj imovini radi prava korištenja te na nabavu licenci za korištenje softverskih proizvoda i usluga.

**Rashodi za nabavu proizvedene dugotrajne imovine** planirani su u iznosu 152.322,00 eura, a ostvareni su u iznosu 128.338,48 eura što je 84,3% godišnjeg plana. Svakako je najbitnije istaknuti nabavu novog 4k digitalnog projektora Barco SP4K-15 u vrijednosti 119.562,50 eura. Projektor je sufinanciran iz sredstava viška te sredstvima Ministarstva kulture i medija Republike Hrvatske temeljem Javnog poziva za predlaganje javnih potreba u kulturi Republike Hrvatske za 2023. godinu. Bitno je istaknuti da je nabavom novog 4k projektora – koji ima bolju rezoluciju od prijašnjeg te pruža oštriju i kvalitetniju sliku s većim kontrastima – Art-kino nastavilo pratiti suvremene tehnološke trendove, čime se publici istovremeno pruža mogućnost bogatijeg gledateljskog iskustva, a u rad se kina implementiraju i zelene politike jer je novi projektor energetski učinkovitiji. Ukupna vrijednost projekta *Digitalizacija Art-kina* iznosila je 119.562,50 eura. Dodatno, nastavili smo sustavno voditi brigu o održavanju i zamijeni dotrajale informatičke i audiovizualne opreme kako bismo održali visoke produkcijske i prikazivačke standarde te smo zamijenili dio dotrajale opreme u iznosu 5.050,68 eura. Također, nabavljena je i komunikacijska oprema u vrijednosti 3.044,23 eura te knjige u vrijednosti 681,07 eura.

**Obrazloženje prenesenog viška**

Rebalansom je planiran preneseni višak u iznosu 107.670,00 eura, a ostvaren je u iznosu 85.301,57 eura, odnosno 79,2% godišnjeg plana. Za nabavu digitalnog projektora potrošeno je 79.745,66 eura iz viška, dok je razlika do punog iznosa sufinancirana od strane Ministarstva kulture i medija Republike Hrvatske. Ostatak utrošenog izvršenja do 85.301,57 eura potrošen je za nabavu dotrajale audiovizualne, informatičke, komunikacijske opreme. Planirani iznos nije utrošen u cijelosti zbog neizvjesnosti dinamike provedbe dobave i instalacije 4K projektora, odnosno dinamike javne nabave, dobave i postava te u skladu s time i pripreme čitave projektne i izvještajne dokumentacije prema Ministarstvu kulture u proračunskoj 2023. godini, kao i usvajanje dokumentacije od strane Ministarstva.

U pogledu strukture planiranog viška po izvorima, odlukama o raspodjeli rezultata poslovanja raspodijeljeno 107.670,00 eura i to za nabavu proizvedene dugotrajne imovine, skupina 42. U ovom je iznosu raspodijeljeno 60.000,00 eura iz izvora Višak prihoda za posebne namjene, 32.670,00 eura iz izvora Višak prihoda poslovanja – Donacije te 15.000,00 eura iz Viška vlastitih prihoda.

**Stanje novčanih sredstava**

Stanje novčanih sredstava na početku proračunske 2023. godine iznosi 291,02 eura, a na kraju godine iznosi 724,01 eura i odnosi se na sredstva u blagajni Art-kina i Dječje kuće, te na pripis pasivnih kamata koje je banka uplatila 31.12.2023. godine.

**Rashodi prema izvorima financiranja**

Rashodi iz izvora Opći prihodi i primici planirani su u iznosu 489.613,00 eura i ostvareni u iznosu 467.273,86 eura ili 95,4%.

Rashodi iz izvora Vlastiti prihodi ostvareni su u iznosu 4.957,09 eura odnosno 59% plana, a neiskorišteni dio prenesen je u sljedeću proračunsku godinu.

Rashodi iz izvora Prihodi za posebne namjene (prihodi od ulaznica) ostvareni su u 100%-tnom iznosu plana. Isto kao iz izvora Pomoći.

Rashodi iz izvora Donacije planirani su u iznosu 29.133,00 eura i ostvareni su u iznosu 19.764,42 eura ili 67,8% plana. Dio neiskorištenih sredstava koji je prenesen u sljedeću proračunsku godinu odnosi se na namjensku donaciju dobivenu za projekt *Let's start from 0!* / *Krenimo od 0!* sufinanciranog od strane *Europa Cinemas*.

Rashodi koji su pokriveni sredstvima viška planirani su u iznosu 107.670,00 eura, a ostvareni u iznosu 85.301,57 eura što je 79,2% plana. Kako je navedeno, planirani iznos nije utrošen u cijelosti zbog neizvjesnosti dinamike nabave samog projektora te, u konačnici, uplate sufinanciranog iznosa od strane Ministarstva do konca proračunske 2023. godine, a u skladu s dinamikom provedbe i izvještavanja.

**Račun rashoda prema funkcijskoj klasifikaciji**

**Funkcijska klasifikacija :** 08 Rekreacija, kultura, religija ostvareno je 760.344,53 eura ili 93% godišnjeg plana i 33% više u odnosu na isto razdoblje prošle godine.

**Račun financiranja**

Art-kino nema stavke primitaka i izdataka.

**Posebni dio**

Primjenom Odluke o ustrojstvu upravnih tijela donesene u listopadu 2022. godine s primjenom od 01. travnja 2023. godine, novoustrojeni upravni odjeli preuzeli su poslove i aktivnosti od dotadašnjih odjela te su stoga prvim Rebalansom za 2023. godinu napravljene izmjene tako da je dio godišnjeg plana aktivnosti/projekata za prva tri mjeseca ove godine planiran na starim odjelima, a ostatak godišnjeg plana aktivnosti/projekata na novim odjelima. Radi izrade cjelovitog obrazloženja izvršenja aktivnosti obrazloženje se daje za cijelo izvještajno razdoblje Tablica 2.

Za potrebe Odjela priložena je Tablica 1 u kojoj je prikazano ostvarenje u razdoblju travanj-prosinac 2023.

*Tablica 1 – Ostvarenje u razdoblju IV – XII 2023*



Obrazloženje posebnog dijela ovog izvještaja sastoji se od obrazloženja izvršenja aktivnosti i projekata s ciljevima koji su ostvareni provedbom programa i pokazateljima uspješnosti realizacije tih ciljeva. U tablici 2 prikazane su aktivnosti/djelatnosti s ukupnim iznosima izvršenja u odnosu na treći rebalans 2023. godine.

Trećim rebalansom za 2023. godinu za potrebe izvršenja aktivnosti sadržanih u ovom programu planirano je ukupno **817.889,00 eura**, od čega je utrošeno **760.344,53 eura** ili **93%** planiranog iznosa.

*Tablica 2 – Ostvarenje u razdoblju I – XII 2023.*

|  |  |  |  |  |  |
| --- | --- | --- | --- | --- | --- |
| **Naziv** | **Ostvarenje 2022.** | **Rebalans** | **Ostvarenje 2023.** | **Indeks (4/2\*100)** | **Indeks (4/3\*100)** |
| *1* | *2* | *3* | *4* | *5* | *6* |
| STRUČNO, ADMINISTRATIVNO I TEHNIČKO OSOBLJE | 305.395,21 | 334.102,00 | 323.982,36 | 106,1 | 97,0 |
| REDOVNA DJELATNOST USTANOVE | 118.736,98 | 162.842,00 | 145.567,55 | 122,6 | 89,4 |
| PROGRAMSKE AKTIVNOSTI USTANOVE | 140.119,70 | 167.584,00 | 161.022,55 | 114,9 | 96,1 |
| NABAVA OPREME | 5.695,22 | 153.361,00 | 129.772,07 | - | 84,6 |
| **UKUPNO** | **569.947,11** | **817.889,00** | **760.344,53** | 133,4 | 93,0 |

**Aktivnost: Stručno, administrativno i tehničko osoblje** – Trećim rebalansom planirani iznos od 334.102,00 eura ostvaren je u iznosu od 323.982,36 eura odnosno 97% godišnjeg plana.

Planirana proračunska sredstva u visini od 331.007,00 eura ostvarena su u iznosu 321.093,51 eura ili 97% plana. Izvršenje se odnosi na isplatu plaća, doprinosa na plaće i ostalih rashoda za zaposlene u Art-kinu koje broji 16 zaposlenih.

**Aktivnost: Redovna djelatnost ustanove** – Trećim rebalansom planirana sredstva u visini od 162.842,00 eura ostvarena su u visini od 145.567,55 eura ili 89,4 % godišnjeg planiranog iznosa.

Planirana proračunska sredstva u visini od 145.335,00 eura ostvarena su u iznosu od 132.930,67 eura ili 91,5% godišnjeg plana. Izvršenje se odnosi na redovno poslovanje Ustanove, odnosno rashode za režije, uključujući i naknade za prijevoz zaposlenika na posao i s posla te ostale usluge i materijalne rashode.

**Aktivnost: Programske aktivnosti** **Ustanove** – Rebalansom je planiran iznos od 167.584,00 eura i isti je realiziran u visini od 161.022,55 eura ili 96,1 % plana.

Proračunska sredstva u visini od 13.271 eura ostvarena su u iznosu od 13.249,68 eura ili 99,8%.

Programske aktivnosti Art-kina uključuju, osim prikazivačkih, i komponente kao što su edukacija, medijacija, razvoj publike, inovacija, suradnja te programe na sjecištu filma, novih medija i tehnologija. Raznolikost i raznovrsnost programa ostvaruje se ravnopravnim odnosom kako prema suvremenoj domaćoj, europskoj i svjetskoj filmskoj produkciji tako i naslovima iz bogate riznice svjetskog filma koji se raspoređuju po različitim kinotečnim, autorskim, žanrovskim ili tematskim ciklusima, kao i ciklusima eksperimentalnih i amaterskih filmova, revijama namijenjenima ciljanoj publici, programima koji za cilj imaju promoviranje filmske djelatnosti putem organiziranih premijernih prikazivanja filmova nastalih u lokalnoj i nacionalnoj produkciji, zatim specifičnim edukacijskim programima i tome slično.

Pored prikazivačkih programa, Art-kino je puno pozornosti posvetilo i nizu drugih programa koji imaju za cilj razvoj filmske kulture i stvaralaštva, posebno među djecom i mladima, poput različitih radionica, Specijalne filmske knjižnice, Kvarnerske filmske komisije te programa Kvarnerski filmski susreti i Kvarner u kratkom, programa Adaptacija. Čitanje filma, festivala Tobogan, podrške lokalnim filmskim produkcijama, brojnih predavanja i predstavljanja knjiga, razgovora s autorima i filmskim radnicima i niz drugih.

**Kapitalni projekt: Nabava opreme** – iznos planiran u visini od 153.361,00 euro ostvaren je u iznosu od 129.772,07 eura ili 84,6% godišnjeg plana. Odnosi se na nabavu opreme potrebne za kvalitetnu realizaciju filmskog i obrazovnog programa, od kojih je najznačajnija nabava digitalnog projektora u vrijednosti 119.562,50 eura.

**POKAZATELJI USPJEŠNOSTI**

Cilj: Očuvanje audiovizualne baštine i unapređenje javne dostupnosti kulturno vrijednog domaćeg i svjetskog filmskog nasljeđa

|  |  |  |  |  |  |  |
| --- | --- | --- | --- | --- | --- | --- |
| Pokazatelji rezultata | Definicija | Jedinica | Polazna vrijednost | Izvor podataka | Plan 2023. | Izvršenje tekuće godine |
| Povećanje broja prikazanih filmskih programa od posebnog povijesnoga, umjetničkoga i kulturnoga značenja ili od značenja za razvoj kinematografije; pojedini program obuhvaća od jednog do desetak filmskih naslova | Posjetiteljima se prezentira baštinski film uz uvode filmskih stručnjaka te se time nadograđuje njihovo iskustvo i širi znanje o filmskoj umjetnosti. | broj | 7 | ustanova | 9 | 31 |

Filmski program u Art-kinu nastaje pomnim biranjem i u njegovu stvaranju sudjeluje velik broja suradnika, sa zajedničkim ciljem da se u kinu prikaže ono najbolje što je filmska umjetnost stvorila i još uvijek svakodnevno stvara. Upravo je to ključna odrednica naše programske orijentacije: pružiti gledateljima na uvid klasična filmska djela, ona koja su bila dijelom života prošlih generacija filmofila i koja još uvijek bitno utječu na sadašnje generacije filmskih stvaratelja i uživatelja filma, upoznavati ih s recentnom filmskom produkcijom te zajedno istraživati mnogostruke dimenzije filmske umjetnosti. Publika prihvaća ovu orijentaciju i uživa u filmu svih vrsta: kratkog, srednjeg i dugog metra, animiranim i eksperimentalnim, dokumentarnim i igranim. Jasno organiziran, bogat i inovativan program koji se izvodi prema visokim produkcijskim standardima temeljni je razlog izrazito pozitivnog imidža institucije u javnosti.

Art-kino je jedini kinematograf u Rijeci i široj okolici koje pruža kontinuiran program filmova od posebnog povijesnog značaja i umjetničke vrijednosti te u kojem se često prikazuju retrospektive posvećene pojedinim autorima, glumcima, žanrovima, temama, filmskim pravcima... Autorski i kinotečni programi nužni su jer se time publici osigurava pristupačnost filmskih naslova koji prikazuju osobine i daju presjek određenih filmskih razdoblja i stilova, kako kroz opuse pojedinih tako i kroz cikluse čitavih grupa autora. Dodatna su vrijednost ovih programa sadržaji i materijali koji publici pružaju priliku da steknu šira znanja o filmskoj umjetnosti jer istaknuti teoretičari filma, filmski kritičari, intelektualci i umjetnici pripremaju uvode u cikluse, kao i popratne programske tekstove i druge materijale. Pored toga, Art-kino je domaćin i trima riječkim festivalima – History Film Festival, STIFF - Međunarodni festival studentskog filma te Impulse Festival – što za cilj ima dodatno osnaživanje lokalne filmske djelatnosti, a redovito se održavaju i programi dogovoreni u suradnji s drugim kulturnim i obrazovnim institucijama.

Programi održani u 2023. godini koje bismo htjeli istaknuti su sljedeći: Glazbena želja, Kino kustos/ica (dva programa), Buñuel srijedom, Šifra: Rubeša (dva programa), Oscari u 8, Adaptacija. Čitanje filma (tri programa), UNRI Festival rodne ravnopravnosti (ROAЯ), Kultno kino (četiri programa), Lynch četvrtkom, Kino klasik (dva programa), Nedjelje za braću Coen, Sjećanje na Dragana Rubešu (u suradnji s HDFK-om), Željko Senečić, scena i stil, Hrvatski filmski savez – Transcendentni stil na filmu te Kvarner u kratkom (četvrto izdanje).

*Kultno kino* se na programu Art-kina nalazi od rujna 2016. godine, a sadržaj ovog projekta je prikazivanje važnih filmskih ostvarenja uz uvod filmskog stručnjaka. *Kino klasik* je pak potprogram Kultnog kina, a zamišljen je kao susret gledatelja s filmovima koji su na neki način obilježili njihove živote ili određeno razdoblje života, a važni su i za samu filmsku umjetnost. *Kino kustos* je program koji Art-kino provodi od listopada 2017. godine, a namijenjen je razvoju filmske kulture kroz uvodna predavanja istaknutih osoba iz raznih područja djelovanja (arhitekti, književnici, glazbenici, profesori, znanstvenici, sportaši...). *Adaptacija. Čitanje filma* je program koji je Art-kino pokrenulo 2021. godines namjerom povezivanja filma i književnosti, čiji je primarni cilj poticanje kako čitanja knjiga i gledanja filmova, tako i razumijevanja tih umjetničkih formi putem uspoređivanja sličnosti i razlika njihovih izražajnih sredstava čemu je, u konačnici, cilj pokušaj stvaranja upućenijeg konzumenta kulturnih sadržaja. *Šifra: Rubeša* novi je program Art-kina osmišljen kao posveta filmskom kritičaru Draganu Rubeši, a cilj mu je na repertoar Art-kina dovoditi filmove s rubnih dijelova kinematografije kako bi se u fokus dovele sve one teme i filmska stremljenja koje *mainstream* produkcija odbacuje nauštrb imperativa spektakla.

Pored autorskih i kinotečnih ciklusa, na programu Art-kina zastupljene su i brojne nacionalne kinematografije čiji su tjedni i ciklusi važan dio programa jer zahvaljujući njima publika ima priliku vidjeti filmove velikih i važnih kinematografija, a nerijetko je to i jedina prilika riječkim gledateljima da te naslove pogledaju u kinu jer isti često ne ulaze u redovnu hrvatsku distribuciju.

Također su važan dio repertoara i programi koje Art-kino organizira u suradnji s ostalim kulturnim i inim institucijama pa su se tako u 2023. godini održali programi: *H15 – Mjesec našeg filma*, povodom obilježavanja 15 godina djelovanja Hrvatskog audiovizualnog centra, a program je bio posvećen domaćoj kinematografiji nastaloj u proteklih 15 godina; *UNRI Festival rodne ravnopravnosti (ROAЯ)*, održan u suradnji sa Sveučilištem u Rijeci, a koji je obuhvatio održavanje okruglog stola te projekcije od strane četiriju selektora odabranih igranih i studentskih filmova na temu rodne ravnopravnosti u presjecištu s temama rada, zdravlja i starenja; *Ženijalni dani*, manifestacija koja se na programu Art-kina održava povodom Međunarodnog dana žena (8. mart), a program se provodi u organizaciji Hrvatske mreže neovisnih kinoprikazivača (Kino mreža); *Mjesec Frankofonije*, program posvećen francuskoj kulturi i frankofonim kinematografijama koji se provodi u partnerstvu s Francuskim institutom u Hrvatskoj; *Impulse Festival*, koji organizira udruga Distune, a posvećen je promociji glazbenog filma; *Nagrada LUX* *(LUX Audience Award)*, program u kojem se prikazuju filmovi nominirani za spomenutu nagradu koju dodjeljuje publika brojnih europskih kina, sudionika programa, a organizira se u suradnji s Europskim parlamentom i Europskom filmskom akademijom sa željom promoviranja europske (filmske) kulture; *Film svima*, audiovizualni projektkoji od 2016. provode udruga Filmaktiv i partneri — Udruga gluhih i nagluhih PGŽ i Udruga slijepih PGŽ, a cilj mu je upoznavanje gledatelja s inkluzivnim kulturnim praksama jer se u sklopu njega prikazujz filmovi prilagođeni gluhima i slijepima te *Maraton kratkometražnog filma*, program koji organizira Hrvatski audiovizualni centar u suradnji s Kino mrežom te uz podršku domaćih autora i autorica, a održava se, tradicionalno, na najkraći dan u godini.

Cilj: Povećanje gledanosti i javne vidljivosti lokalnog i domaćeg filma, jačanje doživljaja i gledateljskog iskustva, izgradnja gledalačkih navika te jačanje lokalne filmske produkcije

|  |  |  |  |  |  |  |
| --- | --- | --- | --- | --- | --- | --- |
| Pokazatelji rezultata | Definicija | Jedinica | Polazna vrijednost | Izvor podataka | Plan 2023. | Izvršenje tekuće godine |
| Povećani broj lokalnih i domaćih filmskih premijera | Organiziranjem filmskih premijera uz gostovanje autorskih ekipa, posebno domaćih filmova, jača se gledateljsko iskustvo te njegova vidljivost. | broj | 8 | ustanova | 9 | 20 |

Jedno od programskih usmjerenja Art-kina je i promocija hrvatskog filma, stoga je važan segment njegovog djelovanja održavanje premijera filmova domaćih autora, kao i autora u čijim su projektima sudjelovali hrvatski producenti (tzv. većinske ili manjinske koprodukcije). Povodom tih prikazivanja u Art-kino dolaze filmski djelatnici – redatelji, glumci, producenti itd. – kako bi publika s njima mogla razgovarati te dobiti što bolji uvid u proces nastajanja i razvijanja filma, a svakako je pritom važno napomenuti kako je to jedan od programa koje riječka publika redovito posjećuje u velikom broju. Premijerna prikazivanja od iznimnog su značaja za Art-kino i njegovu publiku, ali isto tako i za nacionalnu kinematografiju.

Jednako važan segment djelovanja Art-kina jest i sudjelovanje u poticanju i vidljivosti lokalnih produkcija i prikazivanja njihovih filmova pa se u njemu redovito održavaju premijere filmova riječkih autora, filmova o Rijeci, kao i filmova snimanih u Rijeci. Također, filmovi koji su ostvarili financijsku potporu posredstvom Programa javnih potreba u kulturi grada Rijeke te Sporazumom o suradnji Grada Rijeke i Hrvatskog audiovizualnog centra, svoju premijeru imaju upravo u Art-kinu. Cilj je ovih potpora jačanje filmskog stvaralaštva kako o Rijeci tako i u njoj. Drugim riječima, pružajući podršku riječkoj filmskoj produkciji kroz osiguranje dovoljnog prikazivačkog prostora i promociju filmova, Ustanova doprinosi njezinom jačanju i uključivanju filmskih djelatnika u nacionalne i međunarodne okvire filmske industrije.

U 2023. godini u Art-kinu su održane svečane premijere sljedećih filmova: *Snjeguljica*, *Glava velike ribe*, *Punim plućima*, *Vizija leptira*, *O plesu koji je izgradio dom*, *Pelikan*, *El Shatt – Nacrt za utopiju*, *Najsretniji čovjek na svijetu*, *Smrt djevojčice sa žigicama*, *Bosanski lonac*, *Krešo*, *Sedmo nebo*, *Snajka: dnevnik očekivanja*, *Samo kad se smijem*, *La predstava*, *Dnevni boravak*, *Kantrida*, *Žal* i *Neka ljubav kaže sve o nama*, a u kinu su pretpremijerno prikazane i dvije epizode HRT-ove dokumentarne serije *Rijeka moje mladosti*.

Cilj: Razvoj filmske kulture kod djece i mladih

|  |  |  |  |  |  |  |
| --- | --- | --- | --- | --- | --- | --- |
| Pokazatelji rezultata | Definicija | Jedinica | Polazna vrijednost | Izvor podataka | Plan 2023. | Izvršenje tekuće godine |
| Povećanje broja vrtića, osnovnih i srednjih škola koje sudjeluju u *Školi u kinu* |  | broj | 60 | ustanova | 70 | 76 |

Dodatna aktivnost u svrhu ostvarenja navedenog cilja povećanje je broja programa u Dječjoj kući (redovne filmske projekcije, organizirani program u okviru *Škole u kinu* te radionički programi) u Dječjoj kući.

|  |  |  |  |  |  |  |
| --- | --- | --- | --- | --- | --- | --- |
| Pokazatelji rezultata | Definicija | Jedinica | Polazna vrijednost | Izvor podataka | Plan 2023. | Izvršenje tekuće godine |
| Povećanje broja filmskih programa (projekcija i radionica) u Dječjoj kući | Uspostavljanje redovitog filmskog i radioničkog program u novootvorenoj Dječjoj kući | broj | 300 | Ustanova | 320 | 535 |

Dodatna aktivnost u svrhu ostvarenja navedenog cilja povećanje je broja djece koja sudjeluju u programu *Škola u kinu.*

|  |  |  |  |  |  |  |
| --- | --- | --- | --- | --- | --- | --- |
| Pokazatelji rezultata | Definicija | Jedinica | Polazna vrijednost | Izvor podataka | Plan 2023. | Izvršenje tekuće godine |
| Povećanje broja djece koja sudjeluju u programu *Škola u kinu* | Sustavno upoznavanje djece s vrijednim filmom i elementima filmskog jezika kroz organizirane projekcije | broj | 8000 | Ustanova | 9000 | 12.912 |

Proteklih petnaest godina Art-kino predano radi na medijskom opismenjavanju djece, bilo kroz obiteljski program za javnost koji se protekle tri godine redovito odvija u kinu Dječje kuće, brojne radioničke programe ili program *Škola u kinu* koji djecu i mlade odgaja da zavole film i odlazak u kino, u sklopu organiziranih i za djecu besplatnih grupnih dolazaka na razini odgojno-obrazovne ustanove koju pohađaju. Tako se filmska kultura kod djece i mladih u Art-kinu sustavno razvija kroz više programa i pravaca djelovanja.

Dječja kuća predstavlja jedno od najvažnijih nasljeđa projekta Rijeke kao Europske prijestolnice kulture 2020. godine. Naime, *Dječja kuća* bila je jedan od programskih pravaca programa našega grada za ovu prestižnu titulu koji je uključivao razne sadržaje namijenjene upravo djeci do približne dobi od 12 godina. Sam program dobio je u ožujku 2021. godine i svoju zgradu u rekonstruiranoj Ciglenoj zgradi, kao integralni dio projekta *Revitalizacija bivšeg tvorničkog kompleksa Rikard Benčić*, u čijem se krugu nalaze i nova zgrada Muzeja grada Rijeke i Muzeja moderne i suvremene umjetnosti te nova zgrada Gradske knjižnice Rijeka. Projekt *Dječje kuće*, kako i sam naziv kaže, namijenjen je djeci, točnije njihovom aktivnom uključivanju u kulturne sadržaje grada, a prostor je u službi kreativnog osmišljavanja njihovog slobodnog vremena. Sadržaj Dječje kuće namijenjen je primarno uzrastima do 12 godina, međutim, dio programa otvoren je i za nešto starije naraštaje (od 13 do 18 godina). Riječka Dječja kuća prva je takva kuća u Hrvatskoj.

Važnost ovog prostora za programe Art-kina leži u činjenici da je Dječja kuća pretežito namijenjena programima za djecu (ili edukaciji djece) na polju umjetnosti i kulture. To je mjesto u kojem djeca od najranije dobi stječu navike posjećivanja kulturnih događanja te kroz radionice uče kako osloboditi kreativni potencijal koji se u njima nalazi te izraziti svoje ideje i osjećaje kroz umjetnost. Od posebne važnosti za Art-kino jest činjenica da *Dječja kuća* posjeduje sve potrebne prostorne i tehničke uvjete potrebne za održavanje planiranih radioničkih, filmskih, edukacijskih i drugih programa.

Uloga Art-kina pritom se ogleda u nastavku kontinuiranog rada koji provodi već niz godina, a čije su odlike, uz redovan filmski program za djecu i obitelj, poticanje razvoja filmske kulture kod djece i mladih. Stimuliranje kreativnog izričaja djece stvaranjem filmskih sadržaja jedan je od temeljnih pravaca rada ove institucije, a intenziviranjem postojećih programa, isti se planiraju koristiti kao temeljni oblici onih budućih. Upravo je sinteza onih programa koji se gledaju i onih koji se stvaraju, odnosno programa od djece i za djecu, temeljna značajka doprinosa ove institucije cjelokupnom konceptu *Dječje kuće*, koji počiva na jednakoj ideji poticanja sinergije i multidisciplinarnosti kroz samostalno kreiranje koncepata.

Programi čiju je realizaciju Art-kino namijenilo uključuju s jedne strane filmski program koji se odvija u samom prostoru kinodvorane (i to redovni filmski program za djecu iz kinodistribucije otvoren za javnost) te s druge filmski program namijenjen organiziranim posjetima dječjih vrtića i nižih razreda osnovnih škola u sklopu programa *Škole u kinu*. Drugi smjerovi razvoja programa Art-kina u *Dječjoj kući* vezani su za aktivnosti poticanja kreativnosti, a ponajprije audiovizualnog stvaralaštva. Riječ je o nizu aktivnosti i radioničkih programa usmjerenih prema poticanju dječjeg stvaralaštva u smislu odgoja novog naraštaja mladih koji će biti aktivni sudionici i stvaratelji umjetničkih i kulturnih sadržaja, a ne isključivo konzumenti istih.

Tijekom 2023. Art-kino je sudjelovalo u organizaciji i provedbi brojnih te uglavnom višednevnih radioničkih programa za djecu i mlade tijekom cijele godine, s pojačanim aktivnostima tijekom školskih praznika. Primjerice, za vrijeme trajanja festivala Tobogan održane su tri višednevne radionice (*Radionica fantastične TV reportaže*, *Radionica animiranog filma*, *Radionica dokumentarnog filma*) koje su okupile ukupno 23 polaznika u dobi od 9 do 14 godina, a rezultirale su produkcijom dva filma i jedne TV reportaže. Također, u sklopu sedmog izdanja festivala Tobogan, Art-kino je organiziralo pet posebnih filmskih projekcija koje su se održale u kinu Dječje kuće, na otvorenom u dvorištu ispred Dječje kuće te u Ljetnom Art-kinu (dvorište Kapucinskog samostana), a kojima je prisustvovalo ukupno 727 posjetitelja.

Tijekom 2023. godine u kinodvorani Dječje kuće filmski programi prikazivani su kontinuirano do kraja lipnja, nakon čega je uslijedila stanka u redovnom programu do početka listopada, uzrokovana kvarom klimatizacijskog sustava koji je, uslijed velikih ljetnih vrućina, onemogućio rad dvorane tijekom ljetnih mjeseci. Od početka listopada do kraja prosinca projekcije su održavane redovito, uz pojačane programske aktivnosti tijekom prosinca i trajanja školskih praznika. U tom periodu filmske projekcije otvorene za javnost u Dječjoj kući posjetilo je 10.788 gledatelja, što je gotovo 15% više u odnosu na 2022. godinu, a riječ je o značajnom porastu, imajući u vidu da redovnih projekcija u Dječjoj kući zbog kvara klimatizacijskog sustava nije bilo od početka srpnja do kraja rujna 2023. godine. Sveukupno je prikazano 130 filmskih naslova. Od početka siječnja do kraja prosinca 2023. godine, održano je ukupno 300 projekcija otvorenih za javnost. Pritom je prikazano 45 dugometražnih i 85 kratkometražna filma, od čega je na programu bilo 15 igranih, 85 animiranih, dva dokumentarna filma te druge hibridne vrste kraćeg formata, a pojedini su se naslovi prikazivali i u 3D verziji.

U prosincu 2023. godine Art-kino je krenulo i s novim projektom *Krenimo od 0!* u čijem su fokusu djeca predškolske dobi te njihov prvi susret s kinom kao prirodnim okolišem filma. Budući da su djeca sve više izložena raznim sadržajima koji nisu primjereni njihovoj dobi, uz ovaj se projekt njihova medijska pismenost i ljubav prema filmu želi potaknuti od najranije dobi. Program *Krenimo od 0!* sastavljen je od kraćeg bloka kratkometražnih animiranih filmova koji su djeci do 7 godina bliski temom, trajanjem i vrstom animacije, a tu su i radionice kojima je cilj upoznati djecu s osnovama filmskog jezika kroz jednostavne, kreativne i zabavne aktivnosti. Program se održava na mjesečnoj bazi i traje do lipnja 2024. godine, a na repertoaru su se dosad našli kratki filmovi o legendarnom profesoru Baltazaru, filmovi Ivane Guljašević Kuman, filmovi iz serijala *Koya i nestašni predmeti* te *Ježeva kuća* Eve Cvijanović. Sve su projekcije popraćene i kratkim tematskim radionicama, prilagođenima uzrastu djece, a za još ljepšu uspomenu na svoje prve kino korake, malim su posjetiteljima osigurane diplome sa svojom fotografijom iz kina. Projekt je financiran u sklopu Collaborate to Innovate inicijative mreže europskih nezavisnih kina Europa Cinemas. Projektom koordinira splitsko Kino Mediteran, a u njemu, pored Art-kina, sudjeluju i Kinematografi Dubrovnik, javna ustanova u kulturi Grada Dubrovnika.

**Škola u kinu**

U 2023. godini u programu *Škola u kinu* održano je 228 projekcija za dječje vrtiće te osnovne i srednje škole, a prikazano je 119 pojedinačnih filmskih naslova (kratkometražni i dugometražni). Od 228 projekcija, njih 225 održano je u kinodvoranama Art-kina i Dječje kuće, a 3 projekcije održane su *online*. U navedenom je razdoblju projekcije u dvorani posjetilo ukupno 12.912 djece i mlađih osoba te njihovih nastavnika i profesora, od čega 1.394 djece i odgajatelja iz ukupno 21 dječjeg vrtića/ustanove za djecu, ukupno 7.887 učenika i nastavnika iz 35 osnovnih škola i obrazovnih ustanova te ukupno 3.631 učenik i nastavnik iz 20 srednjih škola.

Također, u programu su (u okviru vrtićkog i osnovnoškolskog programa) sudjelovali i Centar za odgoj i obrazovanje iz Rijeke, odjeli za djecu s poteškoćama u razvoju iz Ekonomske srednje škole u Rijeci, štićenici Udruge Srce, štićenici Udruge Dira te učenici koji su nas posjetili u sklopu programa *Moje mjesto pod suncem*.

U sklopu srednjoškolskog programa posjetio nas je Horizon College iz Nizozemske, Odsjek za psihologiju pri Filozofskom fakultetu u Rijeci te učenički dom Kvarner.

Najgledaniji naslov *Škole u kinu* u kinodvorani bio je *Cvrčak i mravica* s 1.440 gledatelja, a za njim slijede *Ljeto kada sam naučila letjeti* (562), *Dnevnik Pauline P.* (504)te *Dječak i tigar* (469).

Edukacija o filmu i poticanje razvoja filmske kulture kod djece i mladih od najranije dobi, a potom i kroz cijelo osnovnoškolsko i srednjoškolsko obrazovanje, jedna je od ključnih programskih odrednica Ustanove. Upravo stoga smo još 2009. godine kreirali specifičan obrazovni program *Školu u kinu****.*** Program je od početka zamišljen kao nadopuna nastavi medijske kulture u riječkim osnovnim školama s ciljem osvješćivanja, promicanja i razvoja filmske kulture kod djece i mladih.

*Škola u kinu* jedini je obrazovni filmski program u Hrvatskoj ove vrste jer se polaznicima vrtića, osnovnih te srednjih škola omogućava svakodnevne posjete kinu, bazirane na pomno kreiranom školskom filmskom katalogu koji se iznova izrađuje na razini svake školske godine, a tijekom godine nadopunjuje prikladnim naslovima te je za sve posjetitelje u potpunosti besplatan, što svakom djetetu i mladoj osobi omogućava pristup vrijednom filmu bez obzira na imovinske, socijalne i druge društvene razlike.

Filmski je program koncipiran za tri različite dobne razine: vrtići, osnovne škole i srednje škole.

Program *Škola u kinu* za vrtićki uzrast djeluje kao svojevrstan uvod programa za osnovnoškolsku razinu, odnosno vid upoznavanja djece predškolskog uzrasta s filmom i kinom. Uzimajući u obzir uzrast vrtićke djece, filmski program bazira se na animiranom filmu.Riječ je o filmskom rodu koji djeca navedene dobi najprije upoznaju, koji im je intuitivan, te zbog jednostavne naracije i fabule, najbliži i najlakši na razini recepcije za shvaćanje i praćenje. Kod izbora filmova za djecu toga uzrasta, vodi se računa o nizu čimbenika među kojima je trajanje, biranje filmova s pozitivnim sadržajem te stavljanje naglaska na poruke u filmu koje potiču imaginaciju, maštu i prosocijalno ponašanje.

Program *Škola u kinu* za osnovne škole nadovezuje se na teme koje se obrađuju u sklopu nastave medijske kulture u pojedinim razredima tijekom osmogodišnjeg osnovnoškolskog obrazovanja, sukladno s važećim Nastavnim planom i programom za osnovne škole. U tom kontekstu Art-kino sastavlja filmski obrazovni program koji uključuje prikazivanje selektiranih naslova koji prate filmske teme po pojedinim razredima, omogućava gledanje istih u odgovarajućim prostornim i tehničkim uvjetima kinodvorane, uz kratka uvodna predavanja o pojedinim nastavnim temama i filmovima, kao i metodološke programe za pojedine naslove.

Dok je program *Škola u kinu* za osnovne škole vezan za obaveznu nastavu medijske kulture u sklopu hrvatskog jezika, program za srednje škole nema tu direktnu poveznicu s obzirom na to da nastavni planovi i programi za srednje škole ne sadrže nastavu iz navedenog područja. Stoga, polazeći od pretpostavke da su učenici prethodno, tijekom osnovnoškolskog obrazovanja, stekli nužne kompetencije za kritičko gledanje filmova i savladali osnovne pojmove filmskog jezika (filmska izražajna sredstva, filmske konvencije, tehnike i druge elemente), program *Škola u kinu* za *srednje škole* strukturiran je tako da se fokusira na mogućnost direktne ili indirektne korelacije sadržaja filmova s nastavom u pojedinim predmetima. Nadalje, cilj je programa *Škola u kinu* za srednje škole i prezentiranje vrijednih filmskih naslova, bilo recentnije produkcije ili pak filmskih klasika, kako bi se ponovno potaknuo razvoj selektivnosti pri odabiru filmova i izbjegao nekritičan i konzumeristički pristup gledanju filma.

Želja nam je da provedbom ovog programa postignemo nekoliko specifičnih ciljeva. Prije svega, stvoriti poticajan impuls djeci i mladima da filmove gledaju na velikom platnu, u tišini i mraku kinodvorane, kako bi recepcija filma bila kvalitetnija. Skretanjem pažnje na pojedine elemente filmskog jezika želimo kod djece i mladih razviti sposobnost razumijevanja, analize i vrednovanja filmskih sadržaja. Konačno, prikazivanjem raznih filmskih primjera, a u pogledu vremena njihova nastanka, roda, vrsta i geografskog porijekla, želimo kod polaznika programa proširiti perspektivu na elemente koji sačinjavaju filmsku umjetnost te razviti selektivnost pri njihovom osobnom odabiru filmova. Sve navedeno u skladu je i sa zadaćama nastavnog područja medijske kulture, odnosno osposobljavanjem za komunikaciju s medijima, recepcijom filma te ispravnim vrednovanjem filmskih ostvarenja.

Konačno, cilj je *Škole u kinu* da generacije djece koja sudjeluju u programu jednog dana budu educirana filmska publika koja razumije filmsku umjetnost. Naime, edukacija djece s ciljem razvoja filmske pismenosti, u smislu poticanja sposobnosti recepcije, analize i kritičkog vrednovanja filmskih sadržaja, nužnost je u suvremenom društvenom i tehnološkom okruženju. Upravo su djeca i mladi ključ našeg budućeg razvoja i neophodno je konstantno poticati njihovu intelektualnu i kulturnu znatiželju te u formativnim godinama razvijati ljubav prema filmu, filmskoj kulturi, kao i kulturi općenito. Namjera nam je kreirati programe koji će razumjeti njihove interese, ukus i gledateljske navike te na njima blizak i zanimljiv način kreirati poticaje za istraživanje prošlosti, sadašnjosti i budućnosti filmske umjetnosti.

Cilj: Širenje razumijevanja filmske umjetnosti putem medijacijskih programa i Specijalne filmske knjižnice

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelji rezultata | Definicija | Jedinica | Polazna vrijednost | | Izvor podataka | Plan 2023. | Izvršenje tekuće godine |
| Povećanje broja korisnika sadržaja i medijacijskih programa i knjižnice Art-kina | Građanima se nude diskurzivni i multimedijalni sadržaj i usluge (promocije, tribine, razgovori, koncerti…) te posudba filmske literature i naslova | broj | 1000 | Ustanova | | 1.100 | 2.064 |

Od programa Specijalne filmske knjižnice Art-kino provedenih u 2023. godini valja svakako istaknuti ponovno započinjanje s radom Medijateke, zavičajne zbirke Specijalne filmske knjižnice Art-kino kojom se promovira baštinski film te filmovi novijeg datuma snimani na području Kvarnera, a za potrebe koje je nabavljen i novi uređaj na kojem se trenutno nalaze 62 filmska naslova, od kojih su 23 nabavljena nakon obustave rada Medijateke nastale zbog pandemije Covida-19. Većina je tih filmskih naslova prikazana u Art-kinu, a tijekom 2024. godine nastavit će se s redovnim praćenjem riječke filmske produkcije te obogaćivanjem knjižničnog fonda zavičajne zbirke. Inače, specifičnost programa Medijateke jest ta da za cilj ima samostalno gledanje filmova u Art-kinu i istraživanje zbirke putem tablet uređaja.

Knjižnica Art-kina tijekom 2023. nastavila je sa svojim projektom *Adaptacija. Čitanje filma* koji se održao tri puta uz sudjelovanje filmsko-čitateljskog kluba, a u fokusu su bili sljedeći romani i filmovi: *Smrt u Veneciji* Thomas Manna i istoimena filmska adaptacija talijanskog redatelja Luchina Viscontija; potom roman *Ovo nije zemlja za starce* Cormaca McCarthyja i njegova adaptacija *Nema zemlje za starce* Ethana i Joela Coena te *Osam planina* Paola Cognettija i istoimeni film u režiji Felixa van GroeningenaiCharlotte Vandermeersch. Uz navedene romane, Knjižnica je obogatila svoj fond i novim izdanjem knjige *Smrt djevojčice sa žigicama* Zorana Ferića povodom otvaranja nove filmske sezone Art-kina održanog 9. rujna premijerom istoimenog filma Gorana Kulenovića.

Za 15. rođendan Art-kina, u sklopu programa Knjižnice *Film izvan okvira*, u ponedjeljak, 18. prosinca održano je predstavljanje novog izdanja filmske edicije Hrvatskog filmskog saveza *Transcendentni stil na filmu: Ozu, Bresson, Dreyer* Paula Schradera uz gostovanje urednice HFS-ove biblioteke Diane Nenadić, profesora i filmologa Nikice Gilića te profesora i filmskog kritičara Saše Stanića. Nakon promocije knjige, na velikom je platnu prikazan film *Stalker* Andreja Tarkovskog.

Ravnateljica

Slobodanka Mišković, dipl.soc.